b'\n_START_ARTICLE_\nAngelina Jolie\n_START_SECTION_\nBarn\n_START_PARAGRAPH_\nJolie har totalt seks barn med Brad Pitt. Tre av barna er adopterte: Maddox Chivan (f\xc3\xb8dt 5. august 2001), fra Kambodsja, Zahara Marley (f\xc3\xb8dt 8. januar 2005), fra Etiopia, og Pax Thien (f\xc3\xb8dt 29. november 2003), fra Vietnam. Jolie adopterte alle barna alene, men de ble senere ogs\xc3\xa5 adoptert av Pitt. _NEWLINE_Jolie og Pitt reiste til Namibia da hun skulle f\xc3\xb8de deres f\xc3\xb8rste biologiske barn, i et fors\xc3\xb8k p\xc3\xa5 \xc3\xa5 unnslippe medieoppmerksomheten rundt forholdet deres. Den 27. mai 2006 f\xc3\xb8dte Jolie en datter, Shiloh Nouvel, i Swakopmund. Paret solge de f\xc3\xb8rste bildene av Shiloh gjennom bildebyr\xc3\xa5et Getty Images, slik at pengene kunne g\xc3\xa5 til veldedighet, i stedet for at paparazzier skulle f\xc3\xa5 de verdifulle bildene. People og Hello! kj\xc3\xb8pte de nordamerikanske og britiske rettighetene til bildene, for henholdsvis 4,1 og 3,5 millioner dollar, noe som da var et rekordh\xc3\xb8yt bel\xc3\xb8p for kjendisbilder. Pengene ble donert til UNICEF. _NEWLINE_Jolie bekreftet at hun var gravid med tvillinger p\xc3\xa5 Cannes filmfestival i mai 2008. Journalister og fotografer slo leir utenfor kystsykehuset i Nice i Frankrike de to ukene Jolie var innlagt i forbindelse med f\xc3\xb8dselen. Hun f\xc3\xb8dte en s\xc3\xb8nn, Knox L\xc3\xa9on, og en datter, Vivienne Marcheline, 12. juli 2008. De f\xc3\xb8rste bildene av tvillingene skal ha blitt solgt til People og Hello! for 14 millioner dollar. Pengene ble donert til Jolie-Pitt Foundation.'